<classify> Katika mchezo huo uliofanyika kwenye Uwanja wa Kumbukumbu ya Karume, Dar es Salaam, Kinondoni walikuwa wa kwanza kupata bao katika dakika ya pili lililofungwa na Mwantumu Ramadhani, baada ya kuunganisha krosi safi iliyochongwa na Sabina Emmanuel na hatimaye kuukwamisha mpira huo langoni mwa Temeke.Baada ya bao hilo, Temeke walitulia na kupanga mashambulizi kwa umaridadi na ndipo Shamimu Hamisi alipoipa timu yake bao la kusawazisha kwa penalti dakika ya 11 baada ya Oppah Clement kuangushwa eneo la hatari. Mchezo uliendelea na mpaka kipindi cha kwanza kinamalizika, timu zote zilikuwa nguvu sawa.Katika kipindi cha pili, timu hizo zilikuwa zikishambuliana kwa zamu huku wakati mwingine zikionekana kuogopana hali iliyofanya timu hizo zimalize dakika zote 90 kwa kufungana bao 1-1. Baada ya matokeo hayo, mwamuzi wa mchezo huo aliamuru kupigwa mikwaju ya penalti na ndipo Temeke walipoibuka mabingwa kwa kushinda penalti 5-4 dhidi ya majirani zao.Kwa upande wa Temeke waliopata penalti ni Shamimu, Rose Mpoma, Mwanamlina Mohamedi, Oppah, Aquila Gaspar, wakati Shani Sultani alikosa penalti. Kinondoni kwa upande wao, waliopata penalti ni Johari Shaaban, Sabina Emmanuel, Anna Andrew, Zuhura Hamisi wakati Stella Wilbert na Mwantumu Ramdhani walikosa penalti.Kocha wa Kinondoni, Miraji Juma alisema wanajipanga kwa ajili ya mwakani wakati Kocha wa Temeke, Daudi Sianga alisema amefurahishwa na matokeo hayo.  <topic>: michezo 